Ψήφισμα του Ευρωπαϊκού Κοινοβουλίου

με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2004

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη τους τελικούς ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2004 [1],

- έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2004 συνοδευόμενη από τις απαντήσεις του Κέντρου [2],

- έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

- έχοντας υπόψη τη Συνθήκη ΕΚ και ιδίως το άρθρο 276,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [3], και συγκεκριμένα το άρθρο 185,

- έχοντας υπόψη τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης [4], και συγκεκριμένα το άρθρο 12α,

- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [5], και συγκεκριμένα το άρθρο 94,

- έχοντας υπόψη το άρθρο 71 και το Παράρτημα V του Κανονισμού του,

- έχοντας υπόψη την έκθεση της Επιτροπής Ελέγχου των Προϋπολογισμών (A6-0094/2006),

A. λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2004 είναι αξιόπιστοι και ότι, εκτός από ορισμένες παρατυπίες που σημειώθηκαν στην ανάθεση συμβάσεων, οι υποκείμενες πράξεις, το σύνολό τους, είναι νόμιμες και κανονικές·

Β. λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση από όλους τους οργανισμούς, εξαιρουμένων των ρητών επιφυλάξεων για το οικονομικό έτος 2004 που αφορούν την Ευρωπαϊκή Υπηρεσία Ανασυγκρότησης, το Ευρωπαϊκό Κέντρο για την Ανάπτυξη της Επαγγελματικής Κατάρτισης, το Ευρωπαϊκό Ίδρυμα Επαγγελματικής Εκπαίδευσης, το Ευρωπαϊκό Παρατηρητήριο των Φαινομένων Ρατσισμού και Ξενοφοβίας και την Ευρωπαϊκή Αρχή για την Ασφάλεια των Τροφίμων,

Γ. λαμβάνοντας υπόψη ότι στις 12 Απριλίου 2005 το Κοινοβούλιο χορήγησε απαλλαγή στον Διευθυντή για την εκτέλεση του προϋπολογισμού του Κέντρου για το οικονομικό έτος 2003 [6] και ότι στο ψήφισμα με τις παρατηρήσεις που συνόδευε την απόφαση απαλλαγής [7] το Κοινοβούλιο μεταξύ άλλων ζήτησε επιμόνως από το Κέντρο να ολοκληρώσει τις αλλαγές στην οικονομική του οργάνωση κατά τη διάρκεια του 2005,

1. υπενθυμίζει ότι σύμφωνα με το άρθρο 185 του δημοσιονομικού κανονισμού το Κοινοβούλιο χορηγεί απαλλαγή για την εκτέλεση των προϋπολογισμών των οργανισμών οι οποίοι δημιουργούνται από τις Κοινότητες, διαθέτουν νομική προσωπικότητα και λαμβάνουν πράγματι επιχορηγήσεις που χρηματοδοτούνται από τον προϋπολογισμό· σημειώνει πάντως ότι όλοι αυτοί οι οργανισμοί δεν χρηματοδοτούνται πλήρως, ή και εν μέρει, μέσω επιχορηγήσεων από τον προϋπολογισμό· τονίζει ότι η απόφαση περί απαλλαγής καλύπτει επομένως τόσο τη χρηματοδότηση από τον προϋπολογισμό όσο και τη χρηματοδότηση εκτός προϋπολογισμού αυτών των οργανισμών· θεωρεί απαράδεκτο ότι μερικοί από τους οργανισμούς που έχουν ιδρυθεί από την Ένωση είναι υπόλογοι για τη δαπάνη εσόδων από πηγές εκτός του προϋπολογισμού ενώ άλλοι οργανισμοί που δεν λαμβάνουν επιδότηση από τον προϋπολογισμό δεν είναι υπόλογοι· επιβεβαιώνει την αρχή σύμφωνα με την οποία όλοι οι κοινοτικοί οργανισμοί, είτε επιχορηγούνται είτε όχι, υπόκεινται στη χορήγηση απαλλαγής από το Κοινοβούλιο, ακόμη και όταν, δυνάμει των ιδρυτικών κειμένων τους, παρεμβαίνει στο επίπεδο αυτό και κάποια άλλη αρχή αρμόδια για την απαλλαγή και, κατά συνέπεια, πιστεύει ότι είναι αναγκαία η αναθεώρηση όλων των κειμένων που αντίκεινται στην αρχή αυτή·

2. θεωρεί πολύτιμο τον πίνακα 1 της έκθεσης του Ελεγκτικού συνεδρίου που εισήχθη για πρώτη φορά κατά την διαδικασία απαλλαγής 2003, ο οποίος συνοψίζει τις εξουσίες και αρμοδιότητες, τη διοίκηση, τους πόρους, τις δραστηριότητες του Παρατηρητηρίου και τις υπηρεσίες που αυτό παρέχει· σημειώνει ότι οι πληροφορίες που περιέχονται στον πίνακα 1 δίδονται από το Κέντρο· ζητεί από το Ελεγκτικό Συνέδριο να επαληθεύσει το περιεχόμενο του πίνακα 1·

3. επιμένει ότι παράλληλα προς τη δαπάνη των πόρων κατά τρόπο ορθό οι εξαρτημένες υπηρεσίες πρέπει επίσης να προσπαθούν να δαπανούν τους πόρους κατά τον αποτελεσματικότερο δυνατόν τρόπο· καλεί το Ελεγκτικό Συνέδριο να εξετάσει τη δυνατότητα να επεκτείνει τις ειδικές ετήσιες εκθέσεις του για τους εξαρτημένους οργανισμούς, ώστε να περιλάβει εξέταση των επιδόσεων και των επιτεύξεων των στόχων· στο πλαίσιο αυτό, και ακολουθώντας τα ψηφίσματά του σχετικά με την απαλλαγή του 2003, το Κοινοβούλιο επιμένει ότι θα πρέπει να ληφθούν υπόψη τα εξής: πρέπει να αποφευχθεί, στο μέτρο του δυνατού, η αλληλεπικάλυψη του έργου των οργανισμών, είναι αναγκαία η αποσαφήνιση των μέτρων που έχουν σχεδιασθεί για τη βελτίωση της διαφάνειας και της επικοινωνίας με τους πολίτες, ενώ, ταυτόχρονα, η Κοινότητα θα πρέπει να αναλάβει θετική δράση σε όλα τα επίπεδα όσον αφορά τις προσλήψεις, την κατάρτιση και την ανάθεση αρμοδιοτήτων·

4. σημειώνει ότι οι κοινοτικοί οργανισμοί δεν έχουν πάντοτε καλή εικόνα ή θετική αντιμετώπιση από τον τύπο και ότι πολλοί από αυτούς δεν αξίζουν αυτή την αρνητική αντιμετώπισή τους· υπογραμμίζει ότι αυτό θα πρέπει να γίνει γνωστό στους πολίτες της ΕΕ και ότι θα πρέπει να χρησιμοποιηθεί κάθε κατάλληλο μέσον ώστε να εξηγούνται, κάθε φορά που είναι αναγκαίο, οι λόγοι ύπαρξης και τα επιτεύγματα των κοινοτικών οργανισμών· καλεί την Επιτροπή να δραστηριοποιηθεί προς την κατεύθυνση αυτή, με όποιον τρόπο κρίνει αναγκαίο·

5. σημειώνει ότι η διεύρυνση της Ευρωπαϊκής Ένωσης το 2004 επηρέασε με πολλούς τρόπους τις δομές και τις λειτουργικές ρυθμίσεις των κοινοτικών οργανισμών και ότι πολλοί από τους οργανισμούς αυτούς επισημαίνουν τις συνέπειες αυτές στις εκθέσεις δραστηριοτήτων τους, συγκεντρώνοντας ιδιαίτερα την προσοχή τους στην αύξηση του αριθμού των διοικητικών υπαλλήλων· καλεί την Επιτροπή να αξιολογήσει τα πραγματικά ή υποτιθέμενα προβλήματα και να προτείνει τις απαιτούμενες ρυθμιστικές αλλαγές·

6. σημειώνει ότι η Επιτροπή έχει δεσμευθεί να προωθήσει την εναρμόνιση του τρόπου με τον οποίο παρουσιάζονται οι εκθέσεις δραστηριοτήτων που αφορούν τις γενικές διευθύνσεις της· ζητεί να προωθηθεί ο ίδιος στόχος όσον αφορά τις εκθέσεις δραστηριοτήτων των κοινοτικών οργανισμών, οι οποίες παρουσιάζουν σημαντικές διαφοροποιήσεις, όσον αφορά το περιεχόμενό τους· καλεί την Επιτροπή να επισημάνει στους κοινοτικούς οργανισμούς ποιες πληροφορίες και δείκτες δραστηριοτήτων θα πρέπει να περιλαμβάνουν στις εκθέσεις τους·

7. προτρέπει το Κέντρο να προσαρμόσει τους μελλοντικούς προϋπολογισμούς για να εξασφαλίσει ότι οι διαχωριζόμενες πιστώσεις παρουσιάζονται σωστά·

8. σημειώνει με ικανοποίηση τη σημαντική μείωση των μεταφορών που επιτεύχθηκαν από το Κέντρο το 2004, σε σύγκριση με προηγούμενα έτη, πράγμα που επέτρεψε στον προϋπολογισμό που εκτελέσθηκε από το Κέντρο να αντικατοπτρίζει περισσότερο τον προϋπολογισμό που ενέκρινε η αρμόδια για τον προϋπολογισμό αρχή·

9. τονίζει ότι το Κέντρο πρέπει να εξασφαλίσει ότι οι λογαριασμοί είναι πλήρεις και ότι όλες οι δραστηριότητες, περιλαμβανομένων των αγορών και πωλήσεων του κυλικείου του προσωπικού, ελέγχονται δεόντως·

10. εκφράζει ανησυχίες για τις παρατυπίες που επεσήμανε το Ελεγκτικό Συνέδριο στην διαδικασία ανάθεσης συμβάσεων· σημειώνει τα μέτρα που έλαβε το Κέντρο για να εξασφαλίσει ότι αυτές οι παρατυπίες δεν θα επαναληφθούν· ζητεί από το Κέντρο να εξασφαλίσει ότι η συγγραφή υποχρεώσεων των διαδικασιών υποβολής προσφορών και οι κανόνες ανταγωνισμού εφαρμόζονται αυστηρά·

11. σημειώνει τις παρατηρήσεις του Ελεγκτικού Συνεδρίου σχετικά με ασυνέπειες στη διαδικασία προσλήψεων· τονίζει ότι οι διαδικασίες προσλήψεων πρέπει να είναι αμερόληπτες και διαφανείς· επιδοκιμάζει την πρόθεση του Κέντρου να ετοιμάσει οδηγό για τις διαδικασίες προσλήψεων το 2005·

12. σημειώνει την παρατήρηση του Κέντρου, στις παρατηρήσεις που συνοδεύουν τους ετήσιους λογαριασμούς του 2004, ότι δεν έχουν ολοκληρωθεί όλα τα στάδια της διαδικασίας εκσυγχρονισμού· αναμένει πληρέστερη έκθεση για τους λογαριασμούς του 2005, που θα επιβεβαιώνει κατά πόσο έχουν ολοκληρωθεί οι αλλαγές στην οικονομική οργάνωσή του και εάν τούτο δεν συμβαίνει, θα εξηγεί τους λόγους, τί απομένει να γίνει και ποιο είναι το αναμενόμενο χρονοδιάγραμμα για την ολοκλήρωσή τους·

13. επιδοκιμάζει τις πληροφορίες που παρέχονται για τους εσωτερικούς λογιστικούς ελέγχους· σημειώνει τη σύσταση του διοικητικού συμβουλίου στη γνωμοδότησή του για τους λογαριασμούς του 2004 ότι το Κέντρο θα πρέπει να εξασφαλίζει πλήρη εφαρμογή των προτύπων εσωτερικού ελέγχου· ζητεί από το Κέντρο να το ενημερώσει σχετικά, στην έκθεσή του για τους λογαριασμούς του 2005, καθώς και για την πρόοδο όσον αφορά την καθιέρωση ειδικού καθήκοντος εσωτερικού λογιστικού ελέγχου και την πρόσληψη δικού του εσωτερικού ελεγκτή·

14. καλεί την Επιτροπή να βοηθήσει τους οργανισμούς να εφαρμόσουν όσο το δυνατόν πιστότερα το σχέδιο εργασίας που συμφωνήθηκε για το επόμενο έτος, επιτρέποντας τον σωστό σχεδιασμό και εκτέλεση των δραστηριοτήτων και ειδικότερα την αποφυγή σημαντικών και βεβιασμένων αλλαγών στον φόρτο εργασίας·

15. καλεί την Επιτροπή να βοηθήσει τους οργανισμούς να βελτιώσουν τις μεταξύ τους συνέργειες μέσω μιας αποδοτικότερης συνεργασίας, αποφεύγοντας ταυτόχρονα την αλληλεπικάλυψη των προσπαθειών, ώστε να διορθώσουν τις αδυναμίες τους, ιδίως όσον αφορά κοινά πεδία όπως η κατάρτιση, να εφαρμόσουν διεξοδικά τις κοινοτικές πολιτικές και να ενσωματώσουν τα πλέον πρόσφατα συστήματα διαχείρισης και επίλυσης προβλημάτων όσον αφορά την καλή διαχείριση του προϋπολογισμού.

[1] EE C 269 της 28.10.2005, σ. 29.

[2] EE C 332 της 28.12.2005, σ. 60.

[3] ΕΕ L 248 της 16.9.2002, σ. 1.

[4] ΕΕ L 39 της 13.2.1975, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 2051/2004 (ΕΕ L 355 της 1.12.2004, σ. 1).

[5] ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).

[6] ΕΕ L 196 της 27.7.2005, σ. 68.

[7] ΕΕ L 196 της 27.7.2005, σ. 69.

--------------------------------------------------